Diari Oficial de la Generalitat Valenciana


Sumari del DOGV 8531, del 17-04-2019 (2019/3785)

RESOLUCIÓ de 10 d'abril de 2019, del president de l'Institut Valencià de Cultura, per la qual es convoca la concessió d'ajudes per a la realització de festivals de caràcter audiovisual i esdeveniments singulars/activitats cinematogràfiques per a l'any 2019.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8531

Data del DOGV
:   17-04-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/3785


Data del document
:   10-04-2019

Organisme emissor
:   Institut Valencià de Cultura

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 10 d'abril de 2019, del president de l'Institut Valencià de Cultura, per la qual es convoca la concessió d'ajudes per a la realització de festivals de caràcter audiovisual i esdeveniments singulars/activitats cinematogràfiques per a l'any 2019.  
 [2019/3785]  
Mitjançant l'Ordre 33/2016, de 18 de juliol, de la Conselleria d'Educació, Investigació, Cultura i Esport (DOGV 7832, 20.07.2016), s'estableixen les bases reguladores per a la concessió de subvencions públiques en règim de concurrència competitiva de les diferents matèries culturals integrades en CulturArts Generalitat (d'ara en avant ordre de bases reguladores).  
Per la seua part, el Pla estratègic de subvencions 2016-2019 de la Conselleria d'Educació, Investigació, Cultura i Esport, aprovat per Resolució de 30 d'agost de 2016, del conseller d'Educació, Investigació, Cultura i Esport (DOGV 7865, 05.09.2016), estableix en el seu annex únic i dins de l'objectiu estratègic 4 de Culturarts Generalitat (ara Institut Valencià de Cultura, per disposició final primera de la Llei 1/2018, de 9 de febrer, de la Generalitat, reguladora de l'Institut Valencià d'Art Modern), «Foment de la producció i difusió de les diferents manifestacions artístiques competència de CulturArts», la línia de subvenció per a les activitats i festivals cinematogràfics.  
  
De conformitat amb l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015), que estableix que les persones que ostenten la presidència dels organismes públics i entitats de dret públic seran les competents per a realitzar la convocatòria de les subvencions, així com d'acord amb l'article 2, punt 2, lletra l) i l'article 4, punt 2, lletra j) del Reglament d'organització i funcionament de CulturArts Generalitat, aprovat pel Decret 5/2013, de 4 de gener i modificat, a aquest efecte, pel Decret 141/2014, de 5 de setembre, del Consell (DOGV 7355, 08.09.2014), en virtut dels quals correspon a la Presidència convocar i resoldre la concessió d'incentius, ajudes i subvencions de les diferents matèries culturals integrades en l'Institut Valencià de Cultura, resolc:  
  
  
Primer. Finalitat, objecte i condicions de les ajudes  
1. Convocar la concessió de subvencions a fi de fomentar la realització de festivals de caràcter audiovisual en els municipis de la Comunitat Valenciana i els esdeveniments singulars i activitats cinematogràfiques organitzades per cineclubs i associacions de professionals que se celebren dins de l'àmbit competencial de la Generalitat.  
2. Les ajudes es concediran d'acord amb els principis de publicitat, transparència, objectivitat, igualtat i no discriminació, i mitjançant el règim de concurrència competitiva, per a les activitats que tinguen lloc entre l'1 de gener i el 30 de novembre de 2019, tots dos inclusivament.  
  
3. Podran obtindre la condició de beneficiari d'aquestes ajudes, d'acord amb el que estableix l'article 2, punts 2.1 i 2.3.3 de l'ordre de bases reguladores, les corporacions locals, organismes dependents d'aquestes pertanyents al sector públic i les entitats sense ànim de lucre amb personalitat jurídica, dins de l'àmbit competencial de la Generalitat, que organitzen i duguen a terme festivals i activitats cinematogràfiques o esdeveniments singulars de caràcter audiovisual contemplats en aquesta resolució.  
Les associacions, segons corresponga, hauran d'estar inscrites en el Registre Autonòmic d'Associacions de la Comunitat Valenciana o haver depositat els seus estatuts en el depòsit dels Estatuts de les Organitzacions Sindicals i Empresarials de la Comunitat Valenciana.  
4. S'entén per festivals de caràcter audiovisual, a l'efecte d'aquesta convocatòria, els certàmens que reuneixen les característiques mínimes següents:  
- La seua convocatòria comporta la redacció d'unes bases escrites, prèvies i públiques.  
- Programen la projecció d'obres audiovisuals obertes al públic.  
  
- Tenen naturalesa de concurrència competitiva.  
- La valoració de la competició està encarregada a un jurat.  
- Concedeixen premis o guardons a les produccions audiovisuals seleccionades.  
- La seua duració és, almenys, de tres dies.  
- El pressupost és, com a mínim, de 5.000 euros.  
Tres de les ajudes, almenys, seran per a projectes de festivals audiovisuals que se celebren a Alacant i dos, com a mínim, per als que se celebren a Castelló, sempre que aquests projectes obtinguen un mínim de 25 punts, segons el que estableix l'article 3, punt 0.1.4.5, de l'ordre de bases reguladores.  
Si es presenten menys de tres projectes de festivals a celebrar a Alacant o menys de dos a celebrar a Castelló, o són menys els que aconsegueixen el mínim de 25 punts, les ajudes romanents revertiran en la resta de projectes.  
5. S'entén per activitats cinematogràfiques i esdeveniments singulars a l'efecte d'aquesta convocatòria:  
a) Cicles: el conjunt de projeccions audiovisuals organitzades per un cineclub que formen una unitat programàtica, dutes a terme durant un període de temps determinat igual o superior a 10 jornades, amb uns objectius clars, congruents i definits, que no formen part de la programació regular d'un espai cinematogràfic o cultural i que no contemplen seccions competitives ni premis o guardons.  
  
b) Jornades professionals, masterclass, mercats i altres esdeveniments dirigits exclusivament a professionals del sector audiovisual organitzats per associacions de professionals d'aquest sector, i que no formen part d'una altra activitat audiovisual ni siguen activitats pròpies i habituals d'un festival, encara que podran realitzar-se coincidint amb la seua celebració.  
c) Concursos sobre aspectes cinematogràfics, organitzats per associacions de professionals del sector audiovisual, el pressupost dels quals siga superior a 2.000 euros i que no contemplen projeccions cinematogràfiques.  
6. L'import de les ajudes regulades en la present convocatòria en cap cas podrà ser de tal quantia que, aïlladament o en concurrència amb altres subvencions, ajudes, ingressos o altres recursos, superen el cost de l'activitat subvencionada a desenvolupar pel beneficiari.  
  
  
Segon. Finançament, import i nombre màxim de les ajudes  
1. D'acord amb la Llei 28/2018, de 28 de desembre, de pressupostos de la Generalitat per a l'exercici 2019 (DOGV 8454, 31.12.2018), les ajudes convocades s'imputaran al crèdit previst en la secció 09, entitat 00381, línia de subvenció S6423000 «Activitats i festivals cinematogràfics», inclosa en el capítol IV del pressupost de l'Institut Valencià de Cultura, destinada a l'esmentada finalitat, per import global màxim de 175.000 ?.  
Així mateix, aquest import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que el finança.  
2. L'esmentat import es distribuirà amb el desglossament que s'indica a continuació:  
- Festivals: 110.000 euros, per a un màxim de 35 ajudes.  
- Activitats i esdeveniments organitzats per associacions professionals: 40.000 euros, per a un màxim de 9 ajudes.  
- Activitats organitzades per cineclubs: 25.000 euros, per a un màxim de 6 ajudes.  
La comissió tècnica de valoració podrà assignar, si és el cas, les economies que es produïsquen en una modalitat a qualsevol de les altres modalitats.  
3. Cap de les ajudes serà superior a 6.000 ?, ni al 50 % del pressupost del festival, esdeveniment o activitat, de conformitat amb el que estableix l'article 9, punt 9.2.3, de l'ordre de bases reguladores.  
  
Tercer. Presentació de sol·licituds  
1. El termini de presentació de sol·licituds serà de 20 dies hàbils a comptar des de l'endemà de publicació d'aquesta convocatòria en el Diari Oficial de la Generalitat Valenciana.  
2. Les sol·licituds hauran de dirigir-se a l'Institut Valencià de Cultura i es presentaran per via telemàtica a través del registre electrònic accessible des del següent URL: http://ivc.gva.es/, per a això l'entitat o el seu representant haurà de disposar de qualsevol dels certificats o signatures electròniques que admet aquesta aplicació.  
En cap cas seran vàlids els documents als quals s'haja d'accedir mitjançant enllaços o adreces webs, corresponents a aplicacions o plataformes d'emmagatzematge o a serveis d'allotjament d'arxius, i aquests documents es consideraran no presentats.  
3. Les sol·licituds s'hauran d'omplir necessàriament de conformitat amb el model de sol·licitud que s'adjunta com a annex I a aquesta convocatòria, acompanyades dels documents o certificacions a què fa referència cada capítol del model de sol·licitud, i hauran de comprendre i desenvolupar els aspectes següents:  
3.1. Declaració de les subvencions, ajudes, ingressos o recursos sol·licitats, percebuts o concedits i pendents de percepció per altres administracions o ens, tant públics com privats, per a la mateixa finalitat, justificant-ne documentalment la quantia (apartat E del model de sol·licitud).  
3.2. Declaració de minimis de l'exercici fiscal present i dels dos anteriors (apartat E del model de sol·licitud).  
3.3. Declaració responsable de no incórrer en cap de les circumstàncies que impedeixen obtindre la condició de beneficiari, especificades en el punt 2 de l'article 13 de la Llei 38/2003, de 17 de novembre, general de subvencions (apartat G del model de sol·licitud).  
3.4. Declaració responsable de compliment de la normativa sobre integració laboral de persones amb discapacitat, o si és el cas, declaració de l'exempció d'aquesta obligació, d'acord amb el que disposen l'article 7 de la Llei 11/2003, de 10 d'abril, de la Generalitat, sobre l'Estatut de les persones amb discapacitat (DOGV 4479, 11.04.2003), i l'article 5 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat (DOGV 4907, 21.12.2004) (apartat H del model de sol·licitud).  
3.5. Igualment la sol·licitud s'haurà d'acompanyar de la documentació següent (apartat F del model de sol·licitud):  
a) La proposta artística del festival, de l'esdeveniment o de l'activitat de què es tracte degudament documentada, amb el programa d'activitats detallat i el pressupost previst degudament desglossat.  
b) Una memòria de les activitats de caràcter audiovisual realitzades per l'entitat sol·licitant durant l'any 2018, llevat que es tracte d'entitats beneficiàries d'aquestes mateixes ajudes convocades en 2018.  
Es farà constar el nombre d'edicions del festival o, si és el cas, del mateix tipus d'esdeveniment o activitat realitzades fins ara, llevat que se sol·licite ajuda per a la primera edició.  
c) Les associacions de professionals hauran d'acreditar haver depositat els seus estatuts en el Depòsit dels Estatuts de les Organitzacions Sindicals i Empresarials de la Comunitat Valenciana i aportar la relació actualitzada de membres de la junta directiva de l'entitat.  
La resta de les entitats sense ànim de lucre hauran d'acreditar, igualment, l'absència d'ànim de lucre mitjançant una declaració responsable i l'aportació d'una còpia dels estatuts de l'entitat on conste aquest aspecte.  
d) Documents que acrediten els mèrits objecte de baremació degudament diferenciats de la resta. En el cas que s'incloguen en la proposta artística s'hauran de contemplar, a més, en un apartat propi.  
4. D'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de l'entitat sol·licitant (apartat H de la sol·licitud), l'òrgan gestor del procediment estarà autoritzat per a obtindre directament les dades dels documents elaborats per qualsevol administració i que per a aquest procediment són les següents:  
- Dades d'identitat (DNI o document equivalent en cas d'estrangers) del seu representant legal.  
- Certificat de l'Agència Estatal d'Administració Tributària que acredite que es troba al corrent de les seues obligacions.  
- Certificat de la Tresoreria General de la Seguretat Social que acredite que es troba al corrent de les seues obligacions.  
- Certificat de la Direcció Territorial de la Conselleria d'Hisenda i Model Econòmic corresponent que acredite que es troba al corrent de les seues obligacions tributàries amb la Generalitat.  
En cas de manifestar en l'imprés de sol·licitud l'oposició a la seua obtenció per l'Administració, serà l'interessat qui haja d'aportar els esmentats documents.  
Queden exonerades d'aquesta acreditació les corporacions locals que, no obstant això, hauran de presentar una declaració responsable, alternativa a aquest efecte, juntament amb la sol·licitud.  
5. Si la sol·licitud d'iniciació no inclou totes les dades exigides o falta documentació, s'aplicarà el que disposa l'article 5.4 de l'ordre de bases reguladores i, en tot cas, l'esmena de la documentació haurà de presentar-se d'acord amb el que preveu el punt 2 del present resolc tercer.  
L'òrgan instructor podrà requerir als sol·licitants que proporcionen qualsevol informació aclaridora que resulte necessària per a la gestió de la sol·licitud.  
La documentació acreditativa de mèrits s'haurà de presentar dins del termini de presentació de sol·licituds i no serà requerida posteriorment, ni tindrà validesa cap document amb data posterior a l'últim dia de termini de presentació de sol·licituds.  
Sense perjudici d'això, en cap cas podrà ser objecte de requeriment per part de l'Institut Valencià de Cultura documentació a fi d'acreditar els mèrits del sol·licitant que es contemplen en els criteris de valoració continguts en el resolc cinqué d'aquesta resolució.  
  
Finalitzat el termini de presentació de sol·licituds, els sol·licitants no podran aportar cap documentació dirigida a acreditar aquests mèrits, i en cas que s'aporte no es tindrà en consideració a l'efecte del còmput dels criteris de valoració.  
6. L'Institut Valencià de Cultura cursarà les notificacions per via electrònica a través de l'adreça electrònica habilitada de la persona jurídica, o, en defecte d'això, a través de la carpeta ciutadana del representant de l'entitat o de la persona física sol·licitant.  
Les notificacions electròniques s'ajustaran als termes que s'assenyala en els articles 40, 41 i 43 de la Llei 39/2015, d'1 d'octubre, del procediment administratiu comú de les administracions públiques, i en la legislació complementària. En aquest sentit, si transcorren 10 dies naturals sense que l'interessat accedisca al seu contingut, s'entendrà que la notificació ha sigut rebutjada, però es considerarà efectuat el tràmit de notificació i se seguirà el procediment.  
7. Les dades de caràcter personal contingudes en l'imprés de sol·licitud podran ser incloses en un fitxer per al seu tractament per l'Institut Valencià de Cultura com a titular responsable del fitxer, en l'ús de les funcions pròpies que té atribuïdes i en l'àmbit de les seues competències. Igualment els sol·licitants d'ajuda podran exercir els drets d'accés, rectificació, cancel·lació i oposició, tot això de conformitat amb el que disposa el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica 3/2018 de 5 de desembre de protecció de dades personals i garantia dels drets digitals.  
  
Es pot consultar la política completa de privacitat de l'IVC en l'adreça següent: http://ivc.gva.es/es/ivc/quienes-somos-ivc/aviso-legal/politica-de-privacidad.  
  
Quart. Comissió tècnica de valoració  
1. La comissió tècnica de valoració s'ajustarà al que estableix l'article 6, punt 3.2, de l'ordre de bases reguladores.  
2. La comissió tècnica de valoració podrà realitzar totes les comprovacions que considere necessàries per a la millor avaluació dels projectes presentats.  
Igualment podran desestimar la documentació que no consideren prou acreditativa dels aspectes continguts en la sol·licitud, en aquest cas no es computaran els mèrits corresponents.  
3. Per a l'elaboració del seu informe i proposta la comissió tindrà en compte els criteris objectius d'atorgament de les subvencions, la seua ponderació i la puntuació mínima exigida, continguts en l'article 3, punt 3.2.4, de l'expressada ordre.  
Aquest informe quedarà incorporat en les actes de la comissió i s'hi deixarà constància succinta dels motius de la valoració i ponderació de les sol·licituds, així com la seua prelació de major a menor puntuació. Així mateix, contindrà la proposta de subvencions i la quantia d'aquestes, de conformitat amb els límits establits en l'apartat 2 del resolc segon de la present resolució, i els motius de denegació, si és el cas.  
  
Cinqué. Criteris de valoració. Puntuació mínima exigida  
1. Amb caràcter general, per a l'elaboració del seu informe i proposta, el projecte presentat es valorarà fins a un màxim de 40 punts i la comissió tècnica de valoració tindrà en compte els següents criteris, recollits en l'article 3, punt 2.6.7.2, de l'ordre de bases reguladores, amb la ponderació que ací s'estableix:  
A) Festivals de caràcter audiovisual.  
a) Interés cultural de la proposta o projecte, fins a un màxim de 12 punts, considerant les circumstàncies següents:  
Si el festival figura en el llistat que elabora l'Acadèmia de les Arts i les Ciències Cinematogràfiques d'Espanya, dins de les bases per als Premis Goya de 2018 o 2019, obtindrà 3 punts.  
Si el festival compta amb activitats paral·leles destinades a la creació de nous públics juvenils i infantils, obtindrà 3 punts.  
Si el festival té el reconeixement d'entitats o xarxes internacionals de qualificació de festivals, obtindrà 3 punts.  
Si el festival projecta el 10 % de les obres del seu programa subtitulades o doblades en valencià o en versió original en valencià, obtindrà 3 punts. Si projecta el 20 % o més en valencià o en versió original en valencià obtindrà 5 punts. A aquest efecte es computarà el nombre d'obres i no el de projeccions.  
Si el festival realitza la difusió de la seua programació, catàleg o pàgines web en valencià, obtindrà 5 punts, sense perjudici que ho faça també en altres idiomes.  
Si el festival és de competició d'àmbit internacional, obtindrà 3 punts.  
Si el festival realitza una difusió de les seues activitats en més d'un municipi, de manera que s'amplia el nombre de ciutadans i ciutadanes als quals va dirigit, obtindrà 3 punts. No es computarà a aquest efecte la difusió a través d'internet.  
b) Especialització del festival, fins a un màxim de 5 punts:  
Si el festival està especialitzat o té alguna secció especialitzada en obres de temàtiques d'interés social, obres audiovisuals que promoguen la igualtat de gènere o la integració, obtindrà 5 punts.  
Igualment si, almenys, el 40 % de les obres audiovisuals que es van projectar en la secció oficial del festival de l'any 2018 van ser dirigides per dones sumarà 5 punts.  
En cap cas, la puntuació en aquest apartat podrà ser superior a 5 punts.  
c) Pressupost de despeses del festival, fins a un màxim de 10 punts:  
- De 5.000 a menys de 10.000 euros: 2 punts.  
- De 10.000 a menys de 25.000 euros: 3 punts.  
- De 25.000 a menys de 50.000 euros: 4 punts  
- De 50.000 euros o més: 5 punts.  
Si el festival contempla en el pressupost aportat que realitza contractacions de professionals per a la producció i/o per a la programació del festival que tinguen la condició de valencians (nascuts a la Comunitat Valenciana o, bé, a la Unió Europea que estiguen empadronats com a residents més d'un any a la Comunitat Valenciana) se li atorgaran 6 punts més, sense que per això puga superar el màxim de 10 punts d'aquest apartat.  
S'haurà d'acreditar amb cartes d'interés, contractes o precontractes la contractació d'aquest personal i aportar declaració responsable, o en defecte d'això DNI o empadronament, per part de la persona a contractar de la seua condició de valencià en el sentit indicat.  
d) La incidència social de la proposta de festival, fins a un màxim de 8 punts:  
d.1 Es valorarà fins a 5 punts la major incidència en municipis de menor població.  
- Municipis de menys de 5.000 habitants: 5 punts.  
- Municipis de 5.000 habitants o més i menys de 20.000 habitants: 4 punts.  
- Municipis de 20.000 habitants o més i menys de 40.000 habitants: 3 punts.  
- Municipis de 40.000 habitants o més i menys de 100.000: 2 punts.  
  
- Municipis de 100.000 habitants o més: 1 punt; amb l'excepció que figura en el punt 2 del present resolc.  
En el cas que un festival se celebre en més d'un municipi es valorarà el municipi de menor nombre d'habitants, i en cas que se celebre en una pedania, segons el que es preveu en el punt 2 del present resolc.  
  
d.2 Es valorarà fins a 3 punts el fet que totes o una part de les projeccions siguen accessibles a les persones amb discapacitat visual i auditiva, i es valorarà el fet que incorporen una pista d'audiodescripció i/o un subtitulat especial per a persones amb discapacitat auditiva.  
  
e) Nombre d'edicions celebrades anteriorment. Fins a un màxim de 5 punts  
e.1. Fins a un màxim de 3,5 punts, valorant 0,50 punts cada edició celebrada en anys anteriors.  
e.2. La cobertura prestada al festival o certamen per part dels mitjans de comunicació, degudament acreditada, en qualsevol de les dues edicions immediatament anteriors es valorarà de la manera següent:  
  
- 0,5 punts en cas de cobertura en mitjans de comunicació o seccions d'aquests d'àmbit local.  
- 1 punt en cas de cobertura en mitjans de comunicació o seccions d'aquests d'àmbit nacional.  
- 1,5 punts en mitjans de comunicació o seccions d'aquests d'àmbit internacional.  
- 1,5 difusió per dues o més xarxes socials.  
Els punts d'aquest apartat e.2 no són acumulatius.  
  
En cas de mitjans de comunicació digitals, es considerarà l'àmbit territorial de les notícies que habitualment cobreixen.  
  
Taula resum de criteris de valoració festivals de caràcter audiovisual  
  
  
Criteri Màxim de punts  
a) Projecte / Interés cultural 12 punts  
b) Especialització 5 punts  
c) Pressupost 10 punts  
d) Incidència social 8 punts  
e) Nombre d'edicions anteriors 5 punts  
Total puntuació màxima 40 punts  
  
  
B) Cicles.  
a) Projecte i interés cultural, fins a un màxim de 20 punts, considerant les circumstàncies següents:  
Si el cicle compta amb activitats paral·leles: taules redones, fòrums de debat, trobades amb personal artístic o tècnic de les obres que es projecten, obtindrà 3 punts.  
Si el cicle projecta el 10 % de les obres del seu programa subtitulades o doblades en valencià o en versió original en valencià, obtindrà 3 punts. Si projecta el 20 % o més en valencià o en versió original en valencià obtindrà 5 punts.  
A aquest efecte es computarà el nombre d'obres i no el de projeccions.  
Si el cicle realitza la difusió de la seua programació, catàleg o web en valencià, obtindrà 5 punts, sense perjudici que també ho faça en altres idiomes.  
Nombre d'obres:  
- Entre 10 i 15 obres per a cicles de llargmetratges: 5 punts.  
- Entre 15 i 20 per a cicles de curtmetratges: 5 punts.  
- Més de 15 obres per a cicles de llargmetratges: 10 punts  
- Més de 20 obres per a cicles de curtmetratges: 10 punts.  
En cas de cicles mixtos es computarà la modalitat amb més nombre d'obres (llargmetratges o curtmetratges).  
Nombre de jornades de projeccions:  
- Entre 10 i 20 jornades de projeccions: 5 punts.  
- Més de 20 jornades de projeccions: 10 punts.  
En cap cas es computaran més de 20 punts per la suma dels diferents apartats relatius al projecte i interés cultural d'aquest.  
b) Especialització del cicle. Màxim 5 punts:  
Si es programen obres de temàtiques d'interés social que promoguen la igualtat de gènere o la integració, obtindrà 2,5 punts.  
També podrà obtindre 2,5 punts si es programen obres que tinguen com a principal destinatari públic infantil o juvenil.  
Igualment si, almenys, el 40 % de les obres audiovisuals que es projecten estan dirigides per dones sumarà 2,5 punts.  
En cap cas, la puntuació en aquest apartat podrà ser superior a 5 punts.  
c) Pressupost. Es valorarà fins a un màxim de 2 punts:  
De 1.000 a 5.000 euros: 1 punt.  
Més de 5.000 euros: 2 punts.  
d) Incidència social: municipi on es realitza el cicle. Es valorarà fins a 8 punts:  
d.1. Es valorarà la major incidència en municipis de menor població.  
- Municipis de menys de 5.000 habitants: 5 punts.  
- Municipis de 5.000 habitants o més i menys de 20.000 habitants: 4 punts.  
- Municipis de 20.000 habitants o més i menys de 40.000 habitants: 3 punts.  
- Municipis de 40.000 habitants o més i menys de 100.000: 2 punts.  
  
- Municipis de 100.000 habitants o més: 1 punt; amb l'excepció que figura en el punt 2 del present resolc.  
En cas que se celebre en una pedania, es valorarà segons el que es preveu en el punt 2 del present resolc.  
d.2 Es valorarà fins a 3 punts el fet que totes o una part de les projeccions siguen accessibles a les persones amb discapacitat visual i auditiva, i es valorarà el fet que incorporen una pista d'audiodescripció i/o un subtitulat especial per a persones amb discapacitat auditiva.  
  
e) Nombre d'edicions. Es valorarà l'antiguitat del cineclub. Es valorarà únicament l'antiguitat des de la data de la seua fundació, sempre que s'haja mantingut la seua activitat ininterrompuda des d'aqueixa data, amb un màxim de 5 punts, valorant 0,20 punts cada any d'antiguitat.  
  
Taula resum de criteris de valoració de cicles  
  
Criteri Màxim de punts  
a) Projecte / Interés cultural 20 punts  
b) Especialització 5 punts  
c) Pressupost 2 punts  
d) Incidència social 8 punts  
e) Nombre d'edicions anteriors 5 punts  
Total puntuació màxima 40 punts  
  
  
C) Jornades professionals, masterclass, mercats i altres esdeveniments dirigits a professionals.  
a) Projecte de l'activitat. Fins a un màxim de 10 punts:  
a.1. Jornades en què se celebraran els esdeveniments.  
- 1 punt per cada jornada, masterclass, taula de debat o dia de mercat que dure cada esdeveniment que es presenta.  
a.2. Si realitza la difusió de la seua programació, catàleg o web en valencià, obtindrà 3 punts, sense perjudici d'utilització d'altres idiomes.  
  
Se sumaran els punts dels apartats a.1 i a.2, amb un màxim de 10 punts.  
b) Especialització de l'activitat. Fins a un màxim de 5 punts:  
Si està dirigida específicament a un sector de professionals, 3 punts.  
  
Si és una activitat oberta a qualsevol professional del sector, 5 punts.  
  
c) Pressupost dels esdeveniments. Fins a un màxim de 5 punts:  
- De 2.000 a menys de 3.000 euros: 1 punt.  
- De 3.000 a menys de 4.000 euros: 2 punts.  
- De 4.000 a menys de 5.000 euros: 3 punts.  
- De 5.000 euros a menys de 8.000 euros: 4 punts.  
- 8.000 euros o més: 5 punts.  
d) Incidència de la proposta de les activitats. Fins a un màxim de 15 punts en funció dels professionals participants:  
d.1 Si el desenvolupament de les activitats compta amb la participació de professionals d'altres comunitats autònomes: 5 punts.  
d.2. Si el desenvolupament de les activitats compta amb la participació de professionals d'altres països: 10 punts.  
Se sumarà la puntuació dels apartats d.1 i d.2.  
e) Edicions anteriors: antiguitat en l'organització d'esdeveniments per part de l'entitat sol·licitant, fins a un màxim de 5 punts, valorant 0,5 punts per cada any en què l'entitat haja organitzat un o més esdeveniments del tipus dels contemplats en aquest apartat i així ho acredite, encara que no es tracte d'anys consecutius.  
  
Taula resum de criteris de valoració de mercats, clústers, i altres esdeveniments  
  
Criteri Màxim de punts  
a) Projecte 10 punts  
b) Especialització 5 punts  
c) Pressupost 5 punts  
d) Incidència 15 punts  
e) Edicions anteriors 5 punts  
Total puntuació màxima 40 punts  
  
  
D) Concursos cinematogràfics.  
a) Projecte o interés cultural. Màxim 10 punts:  
a.1. Si realitza la difusió del concurs mitjançant publicitat o pàgines web en valencià obtindrà 5 punts, sense perjudici d'utilització d'altres idiomes.  
a.2. La participació en l'organització del concurs de qualsevol Administració local (ajuntament o diputació provincial), siga mitjançant ajuda pública o mitjançant cessió d'espais o serveis per a la celebració del concurs, degudament acreditada, suposarà 5 punts.  
No es considera a aquest efecte la cessió d'espais o mitjans únicament per a donar publicitat d'aquest concurs.  
b) Especialització del concurs. Màxim 10 punts:  
Si té un contingut d'interés social que contribuïsca a promoure la igualtat de gènere o la integració: 5 punts.  
Si té com a destinataris joves concursants, d'edat inferior a 30 anys: 5 punts.  
c) Pressupost de despeses: premis. Fins a un màxim de 5 punts:  
Premis no dotats econòmicament o amb dotació econòmica inferior a 500 euros: 2 punts.  
Premis amb dotació econòmica de 500 euros a menys de 1.000 euros: 3 punts  
Premis amb dotació econòmica de 1.000 euros a menys de 1.500 euros: 4 punts.  
Premis amb dotació econòmica de 1.500 euros o superior: 5 punts.  
  
No es computarà com a dotació econòmica el valor equivalent de premis que no siguen en metàl·lic.  
d) La incidència social del concurs. Fins a un màxim de 10 punts:  
  
Es valorarà la major incidència en municipis de menor població.  
- Municipis de menys de 5.000 habitants: 10 punts.  
- Municipis de 5.000 habitants o més i menys de 20.000 habitants: 8 punts.  
- Municipis de 20.000 habitants o més i menys de 40.000 habitants: 6 punts.  
- Municipis de 40.000 habitants o més i menys de 100.000: 4 punts.  
  
- Municipis de 100.000 habitants o més: 2 punts; amb l'excepció que figura en el punt 2 del present resolc.  
En cas que se celebre en una pedania es valorarà segons es preveu en el punt 2 del present resolc.  
e) Nombre d'edicions celebrades anteriorment, fins a un màxim de 5 punts, valorant 1 punt per cada edició celebrada.  
  
  
Taula resum de criteris de valoració de concursos cinematogràfics  
  
  
Criteri Màxim de punts  
a) Projecte / Interés cultural 10 punts  
b) Especialització 10 punts  
c) Pressupost 5 punts  
d) Incidència social 10 punts  
e) Nombre d'edicions anteriors 5 punts  
Total puntuació màxima 40 punts  
  
  
2. A l'efecte de baremar la incidència social, contemplada en el punt anterior, en els casos de festivals de caràcter audiovisual, cicles i concursos cinematogràfics, les pedanies tindran la consideració de municipis, tenint en compte el padró d'habitants de la pedania en qüestió corresponent a 2018.  
Igualment les activitats que es desenvolupen en municipis de més de 100.000 habitants, segons el padró de l'any 2018, tindran la consideració corresponent al districte en què tinguen lloc més de dos terços de les activitats programades del festival, cicle o concurs.  
Tant en el cas de les pedanies com en el dels municipis de més de 100.000 habitants, les entitats sol·licitants hauran d'aportar, juntament amb la sol·licitud, un document municipal expedit per l'ajuntament corresponent, l'extracte d'una publicació municipal o captura de pantalla del web de l'ajuntament, que acredite la població resident en la pedania o el districte corresponent en 2018. En cas contrari, es computarà el total d'habitants del municipi.  
3. La proposta que eleve la comissió tècnica de valoració no podrà incloure cap sol·licitud que no haja aconseguit una puntuació mínima de 25 punts, d'acord amb l'article 3, punt 9.4.5.1, de l'ordre de bases reguladores.  
4. El contingut d'informació falsa o que no es corresponga amb la realitat del projecte suposarà la desestimació automàtica de la sol·licitud i la no valoració per part de la comissió tècnica de valoració, amb resolució motivada. Igualment, podrà ser motiu de revocació de la subvenció concedida en el cas que haguera sigut ja adjudicada.  
  
5. Per a la determinació de la quantia de les ajudes es tindrà en compte una ponderació entre la puntuació total obtinguda (60 %) en relació amb el pressupost de cada activitat (40 %).  
  
Sisé. Resolució de la convocatòria. Terminis  
Haurà d'ajustar-se al contingut de l'article 7 de l'ordre de bases reguladores i el termini de resolució i publicació serà de sis mesos des de la publicació de la convocatòria. En tot cas, la resolució haurà de publicar-se en el Diari Oficial de la Generalitat Valenciana, d'acord amb el que disposa l'article 26 de la Llei general de subvencions, en relació amb els articles 40 i 45 de la Llei 39/2015, d'1 d'octubre, del procediment administratiu comú de les administracions públiques, i en la pàgina web de l'Institut Valencià de Cultura http://ivc.gva.es/. Les ajudes concedides es publicaran igualment en la Base de Dades Nacional de Subvencions (BDNS).  
Contra la resolució de concessió, que posarà fi a la via administrativa, es podrà interposar un recurs potestatiu de reposició davant del president de l'Institut Valencià de Cultura, en el termini d'un mes a comptar des de l'endemà de la publicació, o bé directament un recurs contenciós administratiu davant dels jutjats contenciosos administratius de València, en el termini de dos mesos a comptar des de l'endemà de la publicació, sense perjudici de qualsevol altre que es considere pertinent.  
  
En el cas que la convocatòria no siga resolta en el termini previst anteriorment, s'entendran desestimades totes les sol·licituds, sense perjudici de l'obligació de l'Administració de resoldre expressament continguda en la Llei 39/2015, d'1 d'octubre, del procediment administratiu comú de les administracions públiques.  
Als beneficiaris se'ls informarà del caràcter de minimis de les ajudes concedides i de la seua subjecció al Reglament 1407/2013, de la Comissió, de 18 de desembre de 2013 (DOUE L 352 de 24.12.2013).  
  
Seté. Obligacions dels beneficiaris  
1. Els beneficiaris d'aquestes ajudes estan obligats a:  
a) Comunicar per escrit a l'Institut Valencià de Cultura l'acceptació de l'ajuda en un termini no superior als quinze dies hàbils següents al dia de publicació de la resolució de concessió en el Diari Oficial de la Generalitat Valenciana, segons el model d'acceptació que acompanya la present convocatòria com a annex III, i facilitar les dades bancàries on l'empresa sol·licitant desitge rebre l'import de l'ajuda, omplint el model de domiciliació bancària que s'adjunta a la present convocatòria com a annex II. Aquests documents es presentaran per via telemàtica, d'acord amb el que preveu el punt 2 del resolc tercer de la present resolució.  
  
En cas de no presentar l'acceptació, es declararà que ha perdut el dret a la subvenció concedida.  
Sense perjudici d'això, la presentació de l'acceptació fora del termini establit constitueix una infracció administrativa, tal com recull l'article 56 de la Llei 38/2003, de 17 de novembre, general de subvencions, per la qual cosa comportarà l'aplicació de les sancions que corresponguen, d'acord amb el que preveu el punt 3 del resolc deu d'aquesta resolució.  
b) Realitzar l'activitat d'acord amb el projecte presentat i comunicar qualsevol canvi o modificació que es produïsca en el programa definitiu de l'activitat abans de realitzar-la, mitjançant un informe de la modificació que indique les causes que l'han provocada. La modificació substancial del projecte haurà de ser aprovada expressament pel president de l'Institut Valencià de Cultura.  
Igualment el beneficiari haurà de disposar de tots els permisos, autoritzacions i llicències que corresponguen a la naturalesa del projecte o actuació per al qual se sol·licita l'ajuda, incloent-hi els drets corresponents a la projecció de les obres audiovisuals que es programen.  
  
c) D'acord amb el que disposa l'article 31.3 de la Llei general de subvencions, per a formalitzar contractes per al desenvolupament de l'activitat que superen la quantia de 15.000 ?, IVA exclòs, l'entitat beneficiària haurà de sol·licitar tres ofertes distintes a diferents proveïdors. Aquestes ofertes se sol·licitaran amb caràcter previ a l'adquisició del compromís per a la prestació del servei o lliurament del bé; llevat que per les seues especials característiques no hi haja en el mercat més que una empresa prestadora o subministradora, circumstància que s'haurà de justificar, o quan la despesa s'haja realitzat amb anterioritat a la concessió de la subvenció.  
d) El beneficiari haurà de fer constar en tota publicació, fullet, programa, publicitat de l'activitat subvencionada, en qualsevol mitjà o suport que es realitze, el patrocini de l'Institut Valencià de Cultura d'acord amb les normes d'identitat corporativa incloses en la pàgina web de l'Institut Valencià de Cultura http://ivc.gva.es/es/ivc/quienes-somos-ivc/logos.  
Aquesta obligació es produirà a partir de la data de publicació de la resolució de concessió de l'ajuda en el Diari Oficial de la Generalitat Valenciana.  
e) Presentar una declaració actualitzada sobre subvencions, ajudes, ingressos o recursos sol·licitats, percebuts o concedits i pendents de percepció per altres administracions públiques o ens, tant públics com privats, per a la mateixa finalitat, justificant-ne documentalment la quantia, o bé confirmar mitjançant declaració que la informació facilitada sobre aquest tema en la sol·licitud no ha patit variacions des de la data de presentació.  
f) Justificar l'ús de la subvenció conservant els documents justificatius de l'aplicació dels fons rebuts, sotmetent-se a les actuacions de control financer que corresponen a la Intervenció General, en relació amb les ajudes concedides i a la resta d'obligacions a les quals es refereix l'article 113 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015), per als beneficiaris de subvencions amb càrrec als pressupostos de la Generalitat.  
g) Acreditar amb anterioritat a dictar-se la proposta de resolució de concessió de les ajudes estar al corrent de les seues obligacions tributàries i davant de la Seguretat Social.  
A aquest efecte, l'òrgan instructor comprovarà respecte de tots els beneficiaris la certificació positiva d'estar al corrent de les seues obligacions tributàries i davant de la Seguretat Social, en la forma establida en l'article 14.1.e de la Llei general de subvencions i regulada en l'article 22 del Reglament de la Llei general de subvencions aprovat pel Decret 887/2006, de 21 de juliol.  
El sol·licitant que s'haja oposat expressament segons s'assenyala en el resolc tercer, punt 4, d'aquesta convocatòria, haurà d'aportar les certificacions en els termes previstos en l'article 22 del Reial decret 887/2006, de 21 de juliol.  
2. D'acord amb el que preveu l'article 29.7 de la Llei general de subvencions, al qual es refereix l'article 11.1 de l'ordre de bases reguladores, en cap cas podrà concertar el beneficiari l'execució total o parcial de les activitats subvencionades, entre altres persones, amb:  
  
Persones o entitats vinculades amb el beneficiari, llevat que concórreguen les següents circumstàncies:  
1a Que s'obtinga la prèvia autorització expressa de l'òrgan concedent.  
2a Que l'import de l'activitat subvencionable no excedisca el cost incorregut per l'entitat vinculada. L'acreditació del cost es realitzarà en la justificació en els mateixos termes establits per a l'acreditació de les despeses del beneficiari.  
S'entén per persones vinculades, a aquest efecte, aquelles en les quals concórrega alguna de les circumstàncies a què es refereix l'article 68.2 del Reglament de la Llei general de subvencions, aprovat pel Reial decret 887/2006 (BOE 176, 25.07.2006).  
3. Sense perjudici d'això, d'acord amb l'article 11.3 de l'ordre de bases reguladores, no es podrà subcontractar per més del 50 % de l'import de l'activitat subvencionada i si concorren circumstàncies excepcionals fins al 75 % prèvia autorització del president de l'Institut Valencià de Cultura.  
Si les dades sobre la subcontractació, amb els percentatges que suposa sobre el pressupost de l'activitat, ja figuren en el dossier aportat, junt amb la motivació d'aquesta, la resolució de concessió d'una ajuda subsumirà l'autorització de la subcontractació a què es refereix el paràgraf anterior. En un altre cas s'haurà d'obtindre l'esmentada autorització abans de subcontractar.  
Les contractacions que no s'ajusten al que preveu aquest resolc no podran imputar-se a la justificació de l'ajuda concedida.  
4. Igualment, els beneficiaris hauran de complir la resta de les obligacions que, amb caràcter general, estableix l'article 14 de la Llei 38/2003, de 17 de novembre, general de subvencions.  
  
Huité. Justificació i pagament d'aquestes ajudes  
1. El pagament d'aquestes ajudes s'efectuarà mitjançant transferència bancària segons el model de domiciliació bancària (annex II), presentat juntament amb l'acceptació, i es realitzarà prèvia justificació per part dels beneficiaris del compliment de les obligacions que a continuació es detallen, mitjançant compte justificatiu de la despesa i de les activitats desenvolupades i resultats obtinguts, segons estableix l'article 12.2 de l'ordre de bases reguladores, els documents dels quals s'adjuntaran al model de justificació que acompanya aquesta convocatòria com a annex IV:  
a) Memòria final del festival audiovisual o de l'activitat o activitats cinematogràfiques realitzades, especificant les projeccions en valencià, adjuntant fullets, cartells i tota la documentació il·lustrativa de l'activitat que es considere oportuna.  
b) Declaració de les activitats realitzades que han sigut finançades amb la subvenció i el seu cost, amb el desglossament de cadascuna de les despeses produïdes.  
b.1. En cap cas, computaran a aquest efecte:  
- Despeses realitzades en material inventariable.  
- Regals a assistents que no estiguen contemplats com a premi en les bases de l'activitat de què es tracte o s'inferisca d'aquestes que no se subsumeixen en el premi que s'atorga.  
- Despeses en serveis d'allotjament i restauració, excepte, en el cas de membres del jurat, membres dels equips artístics o tècnics de les produccions projectades o ponents, sempre que s'acredite que són residents de municipis que es troben a una distància superior a 100 quilòmetres del municipi on es desenvolupa l'activitat.  
- Edició de publicacions alienes als continguts de l'activitat encara que siguen objecte de presentació o d'una altra activitat durant el desenvolupament d'aquesta.  
- L'IVA corresponent a les despeses realitzades. Les beneficiàries i, si escau, aquelles empreses i entitats amb les quals contracten per al desenvolupament de l'activitat que estiguen exemptes d'IVA hauran d'acreditar-ho mitjançant un reconeixement d'exempció de l'Agència Tributària.  
b.2. Es podrà imputar a les despeses subvencionables les despeses en personal per a gestions de desenvolupament (màxim 4 mesos), adjuntant els contractes corresponents i, en el cas que es tracte de treballadors, aportant els corresponents RNT i RLC.  
c) Compte justificatiu en els termes previstos en l'article 12 de l'ordre de bases reguladores que contindrà els punts següents:  
- Justificants, factures, fins i tot electròniques i qualsevol altre document de valor probatori de la despesa efectuada, o qualsevol altre document amb validesa jurídica que permeta acreditar el compliment de l'objecte de la subvenció, datats en 2019.  
- Justificants del pagament efectuat per un import mínim igual al de la quantitat subvencionada. No es podrà incloure com a despesa subvencionable l'import de l'IVA deduïble quan el beneficiari estiga obligat a realitzar declaració de l'esmentat impost.  
Les factures hauran de complir el que disposa el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació (BOE 289, 01.12.2012) i altra normativa vigent.  
En les factures i altres documents acreditatius de despesa haurà de constar com a únic destinatari l'entitat beneficiària, i no s'admetran les factures emeses a entitats o persones interposades en nom de la beneficiària, ni els pagaments realitzats per aquestes entitats o persones que no siguen les beneficiàries.  
En el cas de justificació mitjançant transferència bancària s'aportaran les còpies dels resguards de les transferències realitzades. En el concepte de la transferència haurà de constar el nom del projecte. Igualment s'aportarà còpia de l'extracte bancari del càrrec en compte corresponent a l'operació justificada. Si una mateixa transferència engloba diverses factures, s'haurà d'aportar una relació detallada d'aquestes.  
  
Si la forma de pagament és un xec o pagaré, el document justificatiu consistirà en un he rebut, signat i segellat pel proveïdor, en el qual ha d'especificar-se la factura o documentació justificativa de la despesa a què correspon el pagament i la seua data, el número i la data del xec o la data del venciment del pagaré, i davall de la signatura ha d'aparéixer el nom i NIF de la persona que signa, així com còpia de l'extracte bancari del càrrec en compte corresponent a l'operació justificada.  
Totes les despeses superiors a 300 ?, es realitzaran mitjançant transferència bancària, xec o pagaré.  
En cas de pagaments en efectiu, fins a 300 ?, el document justificatiu consistirà en un he rebut, signat i segellat pel proveïdor, en el qual ha d'especificar-se la factura o documentació justificativa de la despesa a què correspon el pagament i la seua data i davall de la signatura ha d'aparéixer el nom i NIF de la persona que signa.  
En cas que s'hagen formalitzat contractes que tinguen un import igual o superior a 15.000 - (IVA exclòs), s'acreditarà la sol·licitud d'almenys tres ofertes/pressupostos de tres proveïdors diferents, amb caràcter previ a l'adquisició del compromís per a la prestació del servei o lliurament del bé, llevat que per les seues especials característiques no hi haja en el mercat més que una empresa prestadora o subministradora o la despesa s'haja realitzat amb anterioritat a la concessió de la subvenció.  
2. El termini per a presentar la justificació de la subvenció en els termes descrits en els apartats anteriors finalitzarà el dia 30 de novembre de 2019.  
La documentació corresponent a la documentació es presentarà per via telemàtica, d'acord amb el que preveu el punt 2 del resolc tercer d'aquesta resolució.  
Els crèdits pressupostaris afectes a aquesta convocatòria, disposats i no pagats per falta de justificació o per ser aquesta insuficient o incorrecta podran ser anul·lats, i perdrà el beneficiari el dret a percebre la subvenció assignada a aqueixa anualitat.  
3. En cas de no aportar la justificació dins del termini assenyalat i en la forma prevista en aquesta resolució, el crèdit pressupostari quedarà anul·lat, i es perdrà el dret a cobrar l'ajuda concedida.  
No es concediran ampliacions de termini per a la justificació de les ajudes contemplades en aquesta resolució.  
4. En virtut del que preveu l'article 171.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, no podrà realitzar-se el pagament de la subvenció si la persona beneficiària no es troba al corrent en el compliment de les seues obligacions tributàries i davant de la Seguretat Social o té la condició de subjecte deutor per resolució de procedència de reintegrament; aquestes circumstàncies podran comportar la pèrdua del dret al cobrament de l'ajuda.  
  
Nové. Concurrència de fonts de finançament  
S'ajustaran al que estableix l'article 15 de l'ordre de bases reguladores, tenint en compte que les ajudes concedides mitjançant aquesta convocatòria estan acollides al règim de minimis establit en el Reglament UE 1407/2013, de la Comissió, de 18 de desembre de 2013 (DOUE L352, 24.12.2013), relatiu a l'aplicació dels articles 107 i 108 del Tractat de Funcionament de la Unió Europea (TFUE) a les ajudes de minimis.  
  
Deu. Incompliments, responsabilitat i règim sancionador  
1. L'Institut Valencià de Cultura es reserva igualment la possibilitat de modificar o deixar sense efecte la subvenció en cas d'incompliment d'alguna de les obligacions imposades als beneficiaris en els resolcs seté i huité, en els terminis i condicions assenyalades, observant sempre el principi de proporcionalitat a què es refereix l'article 17.3.n de la Llei 38/2003, de 17 de novembre, general de subvencions.  
  
2. Les resultes que puguen produir-se per les renúncies produïdes i les minoracions que es determinen per l'aplicació del que s'ha indicat podran disposar-se de conformitat amb el que disposa l'article 7.3 de l'ordre de bases reguladores.  
3. Les infraccions i sancions es resoldran de conformitat amb el que disposa l'article 19 de l'ordre de bases reguladores.  
  
Onze. Annexos  
Aquesta resolució inclou quatre annexos que s'indiquen a continuació:  
Annex I. Sol·licitud.  
Annex II. Domiciliació bancària.  
Annex III. Acceptació de la subvenció.  
Annex IV. Justificació de la subvenció.  
  
Dotze. Entrada en vigor  
Aquesta resolució produirà efectes l'endemà de publicar-se en el Diari Oficial de la Generalitat Valenciana.  
  
Tretze. Recursos  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 8, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició s'haurà d'interposar davant del president de l'Institut Valencià de Cultura, en qualitat d'òrgan competent per a concedir les ajudes, en el termini d'un mes a comptar des de l'endemà de publicar-se en el Diari Oficial de la Generalitat Valenciana.  
b) El recurs contenciós administratiu s'haurà de plantejar davant dels jutjats contenciosos administratius de València en el termini de dos mesos a comptar des de l'endemà de publicar-se en el Diari Oficial de la Generalitat Valenciana.  
  
València, 10 d'abril de 2019. El president de l'Institut Valencià de Cultura: Vicent Marzà Ibáñez.